KOMMISSIONENS FORORDNING (EF) Nr. 568/2005
af 14. april 2005
om ændring af forordning (EF) nr. 1159/2003 om gennemførelsesbestemmelser for produktionsårene 2003/04, 2004/05 og 2005/06 for indførsel af rørsukker i forbindelse med visse toldkontingenter og præferenceaftaler og om ændring af forordning (EF) nr. 1464/95 og (EF) nr. 779/96
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1260/2001 af 19. juni 2001 om den fælles markedsordning for sukker (1), særlig artikel 22, stk. 2, og artikel 39, stk. 6,
under henvisning til Rådets forordning (EF) nr. 1095/96 af 18. juni 1996 om iværksættelse af indrømmelserne i liste CXL, der blev udarbejdet efter afslutningen af forhandlingerne i forbindelse med artikel XXIV, stk. 6, i GATT (2), særlig artikel 1, og
ud fra følgende betragtninger:
(1)
Erfaringen fra produktionsåret 2003/04, der var den første leveringsperiode ifølge Kommissionens forordning (EF) nr. 1159/2003 (3), har vist, at forvaltningsbestemmelserne i nævnte forordning bør forbedres, bl.a. med hensyn til fastlæggelsen af mængderne af leveringsforpligtelserne for præferencesukker AVS-Indien.
(2)
For at sikre forudsigelighed, der er nødvendig for en korrekt afvikling af forretningerne, bør Kommissionen inden begyndelsen af den pågældende leveringsperiode foreløbigt fastlægge mængderne af leveringsforpligtelserne efter proceduren i artikel 42, stk. 2, i forordning (EF) nr. 1260/2001.
(3)
I leveringsperioden bør disse mængder, når de foretagne forretninger i de foregående år er bedre kendt, fastsættes, idet de dog kan ændres, når de nøjagtige tal foreligger. Det er endvidere nødvendigt at fastsætte en metode for i forbindelse med fastlæggelsen af mængderne af leveringsforpligtelserne at tage hensyn til de nominelle mængder i importlicenserne, hvis disse nominelle mængders faktiske indførsel til Fællesskabet ikke har kunnet konstateres, uden at foregribe eventuelle undersøgelser.
(4)
Forordning (EF) nr. 1159/2003 bør ændres i overensstemmelse hermed.
(5)
Foranstaltningerne i denne forordning er i overensstemmelse med udtalelse fra Forvaltningskomitéen for Sukker -
UDSTEDT FØLGENDE FORORDNING:
Artikel 1
Artikel 9 i forordning (EF) nr. 1159/2003 affattes således:
»Artikel 9
1. Kommissionen fastlægger efter proceduren i artikel 42, stk. 2, i forordning (EF) nr. 1260/2001 mængderne af leveringsforpligtelserne for hvert berørt udførselsland i henhold til artikel 3 og 7 i AVS-protokollen, artikel 3 og 7 i aftalen med Indien og artikel 11 og 12 i denne forordning.
2. Mængderne af leveringsforpligtelserne for en leveringsperiode:
a)
fastlægges foreløbig inden den 1. maj før den pågældende periode
b)
vedtages inden den 1. februar i den pågældende periode
c)
justeres lejlighedsvis i løbet af den pågældende periode, hvis nye oplysninger gør det nødvendigt, bl.a. for at løse særlige behørigt begrundede tilfælde.
De leveringsforpligtelser, der tages i betragtning ved udstedelsen af de i artikel 4 omhandlede licenser, er lig med de mængder, der fastlægges i henhold til første afsnit, i givet fald justeret ifølge beslutninger, der træffes efter artikel 3 og 7 i AVS-protokollen og aftalen med Indien.
3. Mængderne af leveringsforpligtelserne fastlægges efter artikel 3 og 7 i AVS-protokollen, artikel 3 og 7 i aftalen med Indien og artikel 11 og 12 i denne forordning under hensyntagen til bl.a.:
a)
de leveringer, der rent faktisk blev konstateret i de foregående leveringsperioder
b)
de mængder, som det blev anmeldt ikke kunne leveres, efter artikel 7 i AVS-protokollen og aftalen med Indien.
Overskrider de nominelle mængder, som der er udstedt importlicenser for, de leveringsmængder, der rent faktisk er konstateret for de foregående leveringsperioder, adderes de nominelle mængder i importlicenserne, hvis disse nominelle mængders faktiske indførsel til Fællesskabet ikke har kunnet konstateres, til de i første afsnit, litra a), omhandlede mængder uden at foregribe resultaterne af undersøgelser, som myndighederne måtte foretage.
4. De i stk. 2, litra c), omhandlede justeringer kan indebære overførsel af mængder mellem to på hinanden følgende leveringsperioder, hvis det ikke skaber forstyrrelser i den forsyningsordning, som er omhandlet i artikel 39 i forordning (EF) nr. 1260/2001.
5. Den samlede mængde leveringsforpligtelser for hver leveringsperiode for de pågældende udførselslande indføres som præferencesukker AVS-Indien i forbindelse med leveringsforpligtelserne med nultold.
Leveringsforpligtelsen for produktionsårene 2003/04, 2004/05 og 2005/06 har følgende løbenummer: »præferencesukker AVS-Indien: nr. 09.4321«.«
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 14. april 2005.